मैक्लुस्कीगंज
मैकलुस्कीगंज (McCluskieganj) भारत के झारखण्ड राज्य का एक छोटा पहाड़ी शहर है, जो राजधानी रांची के उत्तर-पश्चिम में लगभग 40 किलोमीटर की दूरी पर अवस्थित है। इस शहर में किसी समय में एक महत्वपूर्ण एंग्लो-इंडियन समुदाय हुआ करता था, लेकिन अब इसका काफी पतन हो चुका है। मैकलुस्कीगंज की स्थापना कोलोनाइजेशन सोसाइटी ऑफ इण्डिया द्वारा 1933 में की गई थी और यह एंग्लो-इंडियन के लिये 'मुल्क' के रूप में था। 1932 में एडवर्ड थामस मैक्लुस्की ने पुरे भारत में रह रहे लगभग 200000 एंग्लो-इंडियन को यहां बसने का न्योता भेजा था। लगभग 300 परिवार यहां आकर बसे जिसमें से अब केवल 20 परिवार ही बचे, ज्यादातर परिवार द्वितीय विश्वयुद्ध के बाद यहां से आस्ट्रेलिया, अमेरिका, व यूरोपीय देशों में चले गये। आज ज्यादातर पुरानी हवेली को गेस्ट हाउस मे परिवर्तित कर दिया गया है जिसका प्रयोग पर्यटक यहां ठहरने के लिये करते है। डुगडुगी नदी और जागृति विहार पर्यटकों के मुख्य आकर्षण का केन्द्र होता है। शहर मे डान बास्को एकाडेमी की स्थापना की गई है।